钦定古今图书集成/明伦汇编/氏族典/第078卷 > 吴延祚
## 钦定古今图书集成/明伦汇编/氏族典/第078卷 > 吴延祚

按《宋史吴延祚传》：“延祚字庆之，并州太原人。少颇读
书，事周祖为亲校。广顺初，授庄宅副使，迁内军器库
使，知怀州，入为皇城使。会天平符彦卿移镇大名，以
延祚权知郓州。世宗即位，迁右羽林将军，充内客省
使。未几，拜宣徽北院使。世宗征刘崇，为北面都巡检
使。师还，权判澶州。归阙，加右监门卫大将军，俄迁宣”
徽南院使，判河南府，知西京留守事。世宗北征，权东
京留守。师还，以为左骁卫上将军、检校太傅，充枢密
使。恭帝即位，加检校太尉。宋初，加同中书门下二品。
会李筠叛，太祖亲征，以延祚留守东京，兼判开封府。
及讨李重进，又为东京留守。建隆三年，以为雄武军
节度。乾德二年来朝，改镇京兆。开宝四年卒，赠侍中。
延祚谨厚寡言，性至孝，居母丧，绝水浆累日。好学，聚
书万馀卷。子元辅、元载、元范、元扆、元吉、元庆。